Աղվա

Աղվա (, հաճախ կոչվում է նաև Եշիլչայ), բնակավայր և հանգստավայր Թուրքիայի Ստամբուլի նահանգի Շիլե շրջանում։

Աշխարհագրություն

Աղվան մերձափնյա բնակավայր-հանգստավայր է Սև ծովի ափին, որը գտնվում է երկու գետերի միջև։ Արևմուտքում գտնվում է Գյոքսու գետն, իսկ արևելքում՝ Եշիլչայը։ Փաստացի, «Աղվա» բառը նշանակում է «գետերի միջև»։ Եշիլչայը հայտնի է Ստամբուլի քաղաքային ջրային համակարգի գլխավոր աղբյուրներից մեկով՝ Եշիլչայի ջրամբարով։

Ստամբուլի կենտրոնից հեռավորությունը կազմում է 97 կիլոմետր (60 մղոն), իսկ Շիլեից՝ 38 կիլոմետր (24 մղոն)։

Պատմություն
Աղվայի ներկայիս տարածքը նախկինում եղել է Բյութանիայի կազմում։ Օսմանյան կայսրության ժամանակաշրջանում օղուզական ծագմամբ թուրքերը հաստատվել են Աղվայի շրջանում։ Ընդհուպ մինչև 20-րդ դարը Աղվայում եղել է մեծաքանակ հունական համայնք։ Այդուհանդերձ, 1920-ական թվականներին տեղի ունեցած բնակչության փոխանակության արդյունքում, Աղվայում վերաբնակվել են Հունաստանից գաղթած թուրքերը։

Կեցություն
Իր գեղատեսիլ շրջակա միջավայրի պատճառով՝ Աղվան համարվում է Ստամբուլի ամենահայտնի հանգստավայրերից մեկը։ Ի հավելումն 2,5 կիլոմետր (1,6 մղոն) երկարությամբ ձգվող լողափի, Աղվայում կան բազմաթիվ ռեստորաններ և հանգստյան տներ։ Գյոքսու գետը հայտնի է թիավարության և նավակներով արշավներ կազմակերպելու համար։ Այստեղ նկարահանվել են թուրքական բազմաթիվ հեռուստասերիալների տեսարաններ։

Ձմեռային ամիսներին Աղվայի բնակչությունը կազմում է 2500 մարդ, իսկ ամառային ամիսներին այդ թիվը հասնում է մինչև 15 000-ի։ 1992-2009 թվականներին Աղվան եղել է մունիցիպալիտետի կարգավիճակ ունեցող համայնք։ 2009 թվականին Թուրքիայում տեղի ունեցած տեղական ինքնակառավարման մարմինների ընտրությունների ժամանակ, բնակչության նվազման պատճառով, այն կորցրել է իր քաղաքատիպ ավանի կարգավիճակը՝ դառնալով Շիլեի շրջանի համայնքներից մեկը։

Տնտեսություն
Ի շնորհիվ առկա բազմաթիվ անտառների՝ 1950-ական թվականներից Աղվան հայտնի է որպես Ստամբուլի փայտածխի հիմնական աղբյուր։ Այսօր զբոսաշրջությունը մեծ դեր ունի Աղվայի զարգացման գործընթացում։ Բացի այդ, հայտնի են նաև Շիլեի ձեռագործ հագուստը և բանջարեղենի ու մրգերի մշակումը։

Տես նաև
 Եշիլչայի ջրամբար

Ծանոթագրություններ 

Ստամբուլի մարզ
Թուրքիայի ծովափնյա հանգստավայրեր
Թուրքիայի առափնյա բնակավայրեր